## Sagunt a Escena inclou cinc propostes de circ contemporani dins del seu espai 'Off Romà'

*** De la pantomima a les acrobàcies, el llenguatge del circ actual està molt present en esta edició del festival
* Companyies de la Comunitat Valenciana, Múrcia, Aragó, Catalunya i País Basc despleguen el seu art en l’espai públic**

El Festival Sagunt a Escena, organitzat per la Conselleria d’Educació, Cultura, Universitats i Ocupació, a través de l’Institut  Valencià de Cultura (IVC), inclou en la programació cinc propostes que tenen com a protagonistes el circ contemporani i innovador.

Estes cinc actuacions formen part dels 15 espectacles previstos dins de l’espai ‘Off Romà’ de la 41a edició de Sagunt a Escena, que se sumen a les nou representacions que tindran lloc en el Teatre Romà. Es tracta d’una activitat en la qual les actuacions, de caràcter gratuït, es disseminen pels carrers, les places i els centres culturals dels dos nuclis de la ciutat i que el circ com un dels llenguatges que millor connecta amb tota mena de públic.

La directora del festival, Inma Expósito, ha destacat que el circ “ha captivat la humanitat al llarg dels segles per la seua capacitat de sorprendre i commoure. Les arts circenses combinen elements de gran bellesa visual, acrobàcia, destresa i humor, deixant al públic amb la boca oberta i una bonica sensació d’haver viscut de prop una experiència extraordinària.”

“De fet -ha afegit- en els carrers i places de Sagunt podem comprovar cada estiu este poder d’aglutinar al voltant de l’escena, i sense fer cap distinció, persones de totes les edats i condicions”.

**Benvinguts al major espectacle del món**

El programa d’enguany reunix propostes que destaquen per la innovació en les arts circenses. Així, el 4 d’agost, Siroco Cía. i Sophie Acosta representaran en la Glorieta *L’appel du vide*. Bàscula coreana, ports acrobàtics i acrodansa per a parlar d’eixa sensació de vertigen que hi ha en la vida en llançar-se al desconegut. Noemí Suelee Galvano, Martín Franz, Lucas Ruiz Molina, Miguel Gambín Ortín i Charlie Poisson pujaran el nivell d’adrenalina dels presents amb incessants salts i girs en una actuació plena d’energia.

Per la seua banda, els catalans Bucraá Circus aterraran el dia 11 en la Glorieta amb *El gran final*, un espectacle de *clown* i teatre gestual que ens submergix en un món passat molt particular per la seua estètica i bellesa poètica. L’obra és un homenatge a l’ofici de pallasso. La capacitat de joc i improvisació dels seus personatges es desgrana en una història d’amor i guerra coronada per un final esperat.

La peça, representada per Fernando Vilella i Marc Florencio, ha aconseguit reconeixements com el de millor espectacle del Festival Panorama Circada, el Premi Zirkólika a millor espectacle de pallassos d’Espanya o el Premi Pom d ‘or del Festival Sense Portes d’Argentona.

El saragossà Daniel Esteban, format a Madrid i Brussel·les, és el creador del personatge Capitán Spriki, qui amb el seu *Equipo Estupendo* estarà el 15 d’agost en la Glorieta. Un grapat de superherois mundans disposats a escampar el bon rotllo per on siga necessari. Utilitzen cordes, trapezi, patins, *pole dance*, aeris i altres tècniques per a aconseguir els seus objectius. La peça estrena a Sagunt la seua versió en espai obert.

La proposta de Ganso & Cia, *Welcome & Sorry,* és una comèdia gestual, en clau de *clown*, que visibilitza l’ofici teatral. Els seus dos intèrprets, Gorka Ganso i Cecilia Paganini, s’enfronten a la representació d’un Hamlet de Shakespeare, trama argumental que els servix per a oferir una paròdia sobre els estereotips que envolten els grans clàssics. La cita serà el 16 d’agost en el Centre Cívic.

Finalment, La Trócola, escenificarà *R.E.M* en l’Amfiteatre Triangle Umbral el 18 d’agost. La formació alacantina oferix un viatge al món dels somnis, una reflexió i un treball d’investigació circense en la qual una escenografia composta per llits facilita les acrobàcies i la manipulació dels objectes més dispars.

**Sagunt a Escena**

El Festival Sagunt a Escena està organitzat per l’Institut Valencià de Cultura amb la col·laboració de l’Ajuntament de Sagunt i l’àrea de teatres de la Diputació de València. En la seua 41 edició, se celebra de l’1 al 25 d’agost de 2024 en el Teatre Romà i altres espais de Sagunt.

El festival compta amb el patrocini de Sagunt és Viu, la regidoria de Turisme de Sagunt, Turisme Comunitat Valenciana, Caixa Popular, l’Autoritat Portuària de València, Saggas i Fertiberia. A més, col·laboren Adetursa, NPS, Valencia Plaza, Coca-Cola, Rodalia Renfe, Adif i Tiendas de la Estación.

Fecha: 26/07/2024